Is-Segretarju Parlamentari Clifton Grima esprima s-sodisfazzjon tiegħu għall-ħidma importanti li l-Junior College qed twettaq biex tikkontribwixxi fl-iżvilupp ħolistiku tal-istudenti Tliet laboratorji ġodda tal-Fiżika fil-Junior College b’investiment ta’ madwar €600,000 li se jitgawdew minn bosta studenti tal-Fiżika ġew inawgurati mis-Segretarju Parlamentari għaż-Żgħażagħ, Sport u Għaqdiet tal-Volontarjat Clifton Grima. Dawn il-laboratorji huma mgħammra bl-aħħar teknoloġija għal ħtiġijiet moderni tal-edukazzjoni u b’sistemi moderni ta’ sigurtà kif ukoll arja kundizzjonata. Is-Segretarju Parlamentari Clifton Grima esprima s-sodisfazzjon tiegħu għall-ħidma importanti li l-Junior College qed twettaq biex tikkontribwixxi fl-iżvilupp ħolistiku tal-istudenti tagħna permezz li toffri opportunitatjiet liż-żgħażagħ biex ikomplu jsaħħu t-talenti tagħhom filwaqt li jesploraw ħiliet ġodda. Dawn il-laboratorji juru biċ-ċar l-impenn ta’ dan il-gvern li jkompli jinvesti bis-sħiħ fl-edukazzjoni ta’ uliedna u li jkompli jtejjeb il-kwalità tas-sistema edukattiva ta’ pajjiżna. Dan huwa pass ieħor ’il quddiem li jikkontribwixxi għal pjan ta’ titjib f’dan il-qasam, tenna s-Segretarju Parlamentari Clifton Grima. Il-Prinċipal tal-Junior College Paul Xuereb saħaq li dawn il-laboratorji jagħmlu parti minn sensiela sħiħa ta’ proġetti ta’ immordernizzar u titjib li qegħdin isiru biex titjieb il-kwalità tal-edukazzjoni offruta fil-Junior College. Fl-istess waqt, il-Junior College tal-Università ta’ Malta organizzat Open Day għall-pubbliku, studenti prospettivi u għall-ġenituri tagħhom biex iżuru l-Kulleġġ bl-opportunità li jiltaqgħu mal-Prinċipal u mal-letturi kif ukoll iżuru l-faċilitajiet, servizzi u jkunu aktar intiżi bil-programmi li joffri l-Kulleġġ. L-istudenti prospettivi għandhom l-għażla li jistudjaw minn numru ta’ programmi ta’ studju kif ukoll għażla wiesgħa ta’ suġġetti li jwasslu għall-edukazzjoni terzjarja.